ประกาศคณะกรรมการกิจการโทรคมนาคมแห่งชาติประกาศคณะกรรมการกิจการโทรคมนาคมแห่งชาติเรื่องการขอความเห็นชอบสัญญาอันเกี่ยวเนื่องกับการประกอบกิจการโทรคมนาคมที่ทำกับรัฐบาลต่างประเทศองค์การระหว่างประเทศหรือบุคคลที่อยู่ในต่างประเทศพ.ศ. ๒๕๔๙ โดยที่เป็นการสมควรกำหนดหลักเกณฑ์และวิธีการตรวจสอบและพิจารณาให้ความเห็นชอบข้อตกลงในสัญญาอันเกี่ยวเนื่องกับการประกอบกิจการโทรคมนาคมและการให้บริการโทรคมนาคมที่ทำกับรัฐบาลต่างประเทศองค์การระหว่างประเทศ และบุคคลที่อยู่ในต่างประเทศเพื่อคุ้มครองผู้ใช้บริการและประโยชน์สาธารณะและเพื่อส่งเสริมให้เกิดการแข่งขันโดยเสรีอย่างเป็นธรรมในกิจการโทรคมนาคมอาศัยอำนาจตามความในมาตรา๕๑ (๑๐) และ (๑๒)แห่งพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียงวิทยุโทรทัศน์ และกิจการโทรคมนาคม พ.ศ. ๒๕๔๓ และมาตรา ๕๔แห่งพระราชบัญญัติการประกอบกิจการโทรคมนาคม พ.ศ. ๒๕๔๔ คณะกรรมการกิจการโทรคมนาคมแห่งชาติจึงกำหนดหลักเกณฑ์ในการทำสัญญาอันเกี่ยวเนื่องกับการประกอบกิจการโทรคมนาคมที่ทำกับรัฐบาลต่างประเทศองค์การระหว่างประเทศ หรือบุคคลที่อยู่ในต่างประเทศ ดังต่อไปนี้ข้อ๑ ประกาศนี้เรียกว่า ประกาศคณะกรรมการกิจการโทรคมนาคมแห่งชาติเรื่องการขอความเห็นชอบสัญญาอันเกี่ยวเนื่องกับการประกอบกิจการโทรคมนาคมที่ทำกับรัฐบาลต่างประเทศองค์การระหว่างประเทศ หรือบุคคลที่อยู่ในต่างประเทศ พ.ศ. ๒๕๔๙ข้อ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ๓ บรรดาประกาศ ระเบียบสัญญาหรือข้อตกลงอันเกี่ยวเนื่องกับการประกอบกิจการโทรคมนาคมและการให้บริการโทรคมนาคมที่ทำกับรัฐบาลต่างประเทศองค์การระหว่างประเทศและบุคคลที่อยู่ในต่างประเทศที่ได้ทำขึ้นโดยอาศัยอำนาจตามพระราชบัญญัติโทรเลขและโทรศัพท์ พ.ศ. ๒๔๗๗ พระราชบัญญัติองค์การโทรศัพท์แห่งประเทศไทยพ.ศ. ๒๔๙๗ และพระราชบัญญัติการสื่อสารแห่งประเทศไทย พ.ศ. ๒๕๑๙ก่อนวันที่ประกาศนี้ใช้บังคับให้มีผลใช้บังคับต่อไปเท่าที่ไม่ขัดหรือแย้งต่อประกาศนี้และประกาศอื่นที่คณะกรรมการประกาศกำหนดข้อ๔ ในประกาศนี้การประกอบกิจการโทรคมนาคม หมายความว่าการประกอบกิจการที่ได้รับอนุญาต ตามกฎหมายว่าด้วยการประกอบกิจการโทรคมนาคมบริการโทรคมนาคม หมายความว่าบริการโทรคมนาคมตามประกาศเรื่อง กำหนดลักษณะและประเภทของกิจการโทรคมนาคมและประกาศเรื่องลักษณะและประเภทของกิจการโทรคมนาคมที่ต้องได้รับใบอนุญาตประกอบกิจการโทรคมนาคมผู้รับใบอนุญาต หมายความว่าผู้รับใบอนุญาตประกอบกิจการโทรคมนาคมแบบที่สองและแบบที่สามตามกฎหมายว่าด้วยการประกอบกิจการโทรคมนาคมสัญญาที่ทำกับต่างประเทศ หมายความว่าสัญญาหรือความตกลงใดๆ เกี่ยวกับการประกอบกิจการและการให้บริการโทรคมนาคมที่ผู้รับใบอนุญาตทำกับรัฐบาลต่างประเทศองค์การระหว่างประเทศ หรือบุคคลที่อยู่ต่างประเทศรวมทั้งสัญญาที่คณะกรรมการพิจารณาเห็นว่าเป็นการทำนิติกรรมอำพรางหรือมีเจตนาซ่อนเร้นสัญญาที่ทำกับรัฐบาลต่างประเทศ องค์การระหว่างประเทศหรือบุคคลที่อยู่ต่างประเทศสัญญาจัดซื้อจัดจ้างตามปกติ หมายความว่าสัญญาจัดซื้อจัดจ้างที่เป็นปกติธุระหรือประเพณีทางการค้าแต่ต้องไม่มีลักษณะเป็นการโอน สละ หรือจำกัดอำนาจคู่สัญญา ของผู้รับใบอนุญาตเพื่อดำเนินการตามเงื่อนไขของใบอนุญาตหรือตามกฎหมายคณะกรรมการ หมายความว่าคณะกรรมการกิจการโทรคมนาคมแห่งชาติกรรมการ หมายความว่ากรรมการกิจการโทรคมนาคมแห่งชาติเลขาธิการ หมายความว่าเลขาธิการคณะกรรมการกิจการโทรคมนาคมแห่งชาติสำนักงาน หมายความว่าสำนักงานคณะกรรมการกิจการโทรคมนาคมแห่งชาติข้อ๕ผู้รับใบอนุญาตต้องส่งสำเนาสัญญาที่จะทำกับต่างประเทศให้สำนักงานล่วงหน้าไม่น้อยกว่าเจ็ดวันก่อนการทำสัญญาเพื่อขอความเห็นชอบจากคณะกรรมการพร้อมทั้งชี้แจงเหตุผลและความจำเป็นในการทำสัญญาให้เลขาธิการรายงานกรรมการภายในหนึ่งวันทำการนับแต่วันได้รับสำเนาสัญญาตามวรรคหนึ่งและให้สำนักงานจัดเตรียมรายงานให้คณะกรรมการทราบภายในเจ็ดวันเพื่อพิจารณาและมีคำสั่งตามข้อ ๗ ทั้งนี้ให้นำระเบียบคณะกรรมการกิจการโทรคมนาคมแห่งชาติว่าด้วยการประเมินผลกระทบจากการกำกับ ดูแล มาใช้บังคับโดยอนุโลมความในวรรคหนึ่งและวรรคสองไม่ใช้บังคับแก่สัญญาหรือความตกลงเกี่ยวกับการจัดซื้อจัดจ้างตามปกติ หรือสัญญาที่คณะกรรมการประกาศยกเว้นให้ดำเนินการได้โดยไม่ต้องได้รับความเห็นชอบจากคณะกรรมการหรือสัญญาจัดซื้อจัดจ้างตามปกติที่เข้าข่ายยกเว้นตามตัวอย่างที่กำหนดในภาคผนวกแนบท้ายประกาศฉบับนี้ข้อ๖ในกรณีที่ผู้รับใบอนุญาตประสงค์จะแก้ไขเปลี่ยนแปลงในสาระสำคัญของสัญญาหรือยกเลิกสัญญาที่คณะกรรมการได้ให้ความเห็นชอบแล้วให้นำความในข้อ ๕ วรรคหนึ่งและวรรคสอง มาใช้บังคับข้อ๗ในกรณีที่คณะกรรมการได้พิจารณาสัญญาที่ได้ส่งมาตามข้อ ๕ หรือข้อ ๖ แล้วคณะกรรมการอาจมีคำสั่งให้ความเห็นชอบหรือไม่เห็นชอบ ในกรณีที่ไม่เห็นชอบให้คณะกรรมการระบุเหตุผลไว้ในคำสั่งดังกล่าว ทั้งนี้ไม่ตัดสิทธิผู้รับใบอนุญาตที่จะดำเนินการแก้ไขสัญญาและส่งสัญญาที่แก้ไขแล้วมายังสำนักงานเพื่อให้คณะกรรมการพิจารณาได้อีกข้อ๘ให้ผู้รับใบอนุญาตส่งสำเนาสัญญาที่ทำกับต่างประเทศทุกฉบับให้แก่สำนักงานภายในสามสิบวันนับแต่วันทำสัญญาหรือความตกลงดังกล่าวเว้นแต่สัญญาหรือความตกลงเกี่ยวกับการจัดซื้อจัดจ้างตามปกติหรือสัญญาหรือความตกลงที่คณะกรรมการประกาศยกเว้นให้ดำเนินการได้โดยไม่ต้องได้รับความเห็นชอบจากคณะกรรมการและให้สำนักงานตรวจสอบความถูกต้องและรายงานผลต่อกรรมการภายในเจ็ดวันนับแต่วันได้รับสำเนาสัญญาดังกล่าวการคุ้มครองข้อมูลและรักษาความลับของสัญญาที่ได้ส่งให้แก่สำนักงานตามวรรคหนึ่งให้เป็นไปตามระเบียบคณะกรรมการกิจการโทรคมนาคมแห่งชาติว่าด้วยมาตรการเปิดเผยข้อมูลสารสนเทศ พ.ศ. ๒๕๔๘ข้อ๙ ในกรณีที่คณะกรรมการเห็นว่าสัญญาหรือความตกลงใดได้กระทำขึ้นโดยไม่ได้รับความเห็นชอบจากคณะกรรมการหรือมีการดำเนินการใดที่แตกต่างไปจากความเห็นชอบของคณะกรรมการตามข้อ ๗หรือฝ่าฝืนหลักเกณฑ์ตามประกาศนี้ให้คณะกรรมการมีอำนาจสั่งผู้รับใบอนุญาตดำเนินการขอความเห็นชอบจากคณะกรรมการตามข้อ๓ วรรคหนึ่ง หรือดำเนินการแก้ไข ตามหลักเกณฑ์และระยะเวลาที่คณะกรรมการกำหนดแล้วแต่กรณีหากผู้รับใบอนุญาตไม่ดำเนินการภายในระยะเวลาดังกล่าวให้ถือเป็นเหตุแห่งการเพิกถอนใบอนุญาตข้อ๑๐ผู้รับใบอนุญาตที่ได้ทำสัญญาที่ทำกับต่างประเทศก่อนวันที่ประกาศนี้ใช้บังคับต้องจัดส่งสำเนาสัญญาที่ทำกับต่างประเทศทุกฉบับที่ยังคงมีผลใช้บังคับอยู่ให้แก่สำนักงานภายในหกสิบวันนับแต่วันที่ประกาศนี้ใช้บังคับเพื่อให้สำนักงานวิเคราะห์และรายงานผลต่อคณะกรรมการในกรณีที่คณะกรรมการเห็นว่าสัญญาที่ทำกับต่างประเทศดังกล่าวมีลักษณะหรือเงื่อนไขที่ขัดหรือแย้งกับกฎหมายหรือหลักเกณฑ์ตามประกาศนี้หรืออาจก่อให้เกิดการผูกขาด หรือลดหรือจำกัดการแข่งขันในกิจการโทรคมนาคมอย่างไม่เป็นธรรมต่อผู้ใช้บริการคณะกรรมการอาจมีคำสั่งให้ผู้รับใบอนุญาตนั้นจะต้องดำเนินการอย่างหนึ่งอย่างใดเพื่อแก้ไขหรือยกเลิกสัญญาดังกล่าว ตามหลักเกณฑ์และระยะเวลาที่คณะกรรมการกำหนดข้อ๑๑ ประกาศนี้ให้ใช้บังคับแก่การประกอบกิจการโทรคมนาคมของผู้รับใบอนุญาตสัมปทานหรือสัญญาก่อนวันที่พระราชบัญญัติการประกอบกิจการโทรคมนาคม พ.ศ. ๒๕๔๔ใช้บังคับด้วย และให้ผู้ประกอบกิจการโทรคมนาคมดังกล่าวมีสิทธิหน้าที่และความรับผิดเช่นเดียวกับผู้รับใบอนุญาตตามพระราชบัญญัติการประกอบกิจการโทรคมนาคมพ.ศ. ๒๕๔๔ประกาศ ณ วันที่ ๒๘กันยายน พ.ศ. ๒๕๔๙พลเอก ชูชาติ พรหมพระสิทธิ์ประธานกรรมการกิจการโทรคมนาคมแห่งชาติ[เอกสารแนบท้าย]๑.ภาคผนวกตัวอย่างสัญญาจัดซื้อจัดจ้างตามปกติกับบุคคลที่อยู่ในต่างประเทศซึ่งเข้าข้อยกเว้นมิต้องขอความเห็นและส่งสำเนาสัญญาแก่คณะกรรมการกิจการโทรคมนาคมแห่งชาติ๒.ตัวอย่างสาระสำคัญที่ควรปรากฏในสัญญาจัดซื้อจัดจ้างโดยทั่วไป(ดูข้อมูลจากภาพกฎหมาย)โสรศ/ผู้จัดทำ๒๑ พฤศจิกายน ๒๕๔๙วิภา/ปรับปรุง๑๒กันยายน ๒๕๕๙กลุชาติ/ตรวจ๑๑พฤศจิกายน ๒๕๕๙[๑] ราชกิจจานุเบกษาเล่ม ๑๒๓/ตอนที่ ๑๑๖ ง/หน้า ๗๕/๒ พฤศจิกายน ๒๕๔๙